b'\n_START_ARTICLE_\nNogometna reprezentacija Srba iz Hrvatske\n_START_SECTION_\nPovijest\n_START_PARAGRAPH_\nPo\xc4\x8detkom 2016. godine javila se ideja o formiranju nogometne selekcije koju bi \xc4\x8dinili nogometa\xc5\xa1i srpske nacionalne manjine u Hrvatskoj. Nakon toga je uslijedio poziv za nastup na Europeadi, europskom nogometnom prvenstvu nacionalnih manjina. Formiranje reprezentacije podr\xc5\xbealo je Srpsko narodno vije\xc4\x87e, te je za izbornika odabran Zoran \xc4\x8cugalj iz Vukovara, biv\xc5\xa1i igra\xc4\x8d FK Sartid Smederevo, a sada\xc5\xa1nji podu\xc4\x8davatelj za mla\xc4\x91i uzrast. Krajem velja\xc4\x8de 2016. godine u Vojni\xc4\x87u je organiziran turnir izme\xc4\x91u srpskih klubova iz zapadne Hrvatske (NK Petrova Gora Vojni\xc4\x87, NK PPG Rujevac, NK Gomirje), kako bi se izvr\xc5\xa1ila selekcija igra\xc4\x8da za reprezentaciju (ostatak igra\xc4\x8da \xc4\x8dine igra\xc4\x8di iz klubova iz isto\xc4\x8dne Hrvatske)._NEWLINE_Kao pripremna i prva slu\xc5\xbebena utakmica organiziran je susret s Reprezentacijom Hrvata iz Vojvodine, sudionikom prethodne dvije Europeade. Utakmica je odigrana 12. lipnja u Vukovaru na stadionu NK Vuteks-Sloga Vukovar, gdje je iskusnija mom\xc4\x8dad Hrvata iz Vojvodine bila bolja i pobijedila s rezultatom 4:0._NEWLINE_Na Europeadi odr\xc5\xbeanoj u Ju\xc5\xbenom Tirolu, u Italiji od 18. do 26. lipnja 2016. godine, reprezentacija Srba iz Hrvatske se nalazila u skupini F zajedno s Cimbrima iz Italije, Nijemcima iz Rusije i Nijemcima iz Ma\xc4\x91arske. Selekcija Srba je ostvarila jednu pobjedu i dva nerije\xc5\xa1ena rezultata, te kao drugoplasirana mom\xc4\x8dad s 5 osvojenih bodova nije izborila plasman u \xc4\x8detvrtzavr\xc5\xa1nicu (6 prvoplasiranih i 2 najbolje drugoplasirane mom\xc4\x8dadi). U ukupnom poretku, reprezentacija Srba iz Hrvatske je zauzela 12. mjesto (od 24. mom\xc4\x8dadi), izgubiv\xc5\xa1i u utakmici za 11. mjesto od Danaca iz Njema\xc4\x8dke 3:2.'